Predkladacia správa

Do medzirezortného pripomienkového konania predkladá podpredseda vlády a minister spravodlivosti Slovenskej republiky na základe Plánu legislatívnych úloh vlády Slovenskej republiky na rok 2005 návrh zákona o vykonaní príkazu na zaistenie majetku alebo dôkazov v Európskej únii.
Cieľom predkladaného návrhu je transponovanie Rámcového rozhodnutia Rady 2003/577/SVV z 22. júla 2003 o vykonaní príkazu na zaistenie majetku alebo dôkazov v Európskej únii do slovenského právneho poriadku.  
Navrhovaná právna úprava sleduje upraviť zákonný rámec postupu pri uznávaní a vykonávaní príkazu na zaistenie majetku a príkazu na zaistenie dôkazov v rámci Európskej únie a v jej členských štátoch vychádzajúc zo zásady vzájomného uznávania rozhodnutí justičných orgánov členských štátov Európskej únie prijatej Európskou radou v Tampere v roku 1999. Zákon upravuje postup justičných orgánov Slovenskej republiky ako orgánov štátu vykonávajúceho (štátu, v ktorom má byť príkaz na zaistenie - vydaný justičným orgánom iného členského štátu EÚ – vykonaný), ako aj štátu vydávajúceho (štátu, v ktorom bol príkaz na zaistenie, ktorý má byť vykonaný v inom členskom štáte EÚ, vydaný). Podrobnejšie sa upravuje otázka príslušnosti slovenských orgánov pri vydávaní, uznávaní a vykonávaní príkazu na zaistenie, definujú sa základné pojmy, a podrobne sa upravujú ďalšie otázky, ktoré s vydaním, uznaním a vykonaním príkazu na zaistenie súvisia. Ak zákon neobsahuje osobitnú úpravu postupu/konania, použijú sa na postup slovenských justičných orgánov primerane ustanovenia slovenského Trestného poriadku. Prínos predkladanej právnej úpravy bude spočívať i v uľahčenej justičnej spolupráci prostredníctvom bezprostredného priameho styku justičných orgánov. 
V návrhu zákona je alternatívne upravený § 6 a s tým súvisiaci § 9.
Návrh zákona nebude mať finančný, ekonomický ani environmentálny vplyv, ani vplyv na zamestnanosť a podnikateľské prostredie.